Also, bis vor kurzem hen mir, mi Frau und ich, uns allewil noch i gebildet, mir täte für unser Alter doch ganz buschper üssähne. Jo Pfiffedeckel! S' einzig, was bi uns wirklich jung wirkt, sell isch schienbar unser Hund! Nämlig vor e paar Woche, do isch d' klei Melanie, wu uf em Bergli wohnt, zue uns uf d'r Hof kumme un het unserer Sissy, so heißt des Tierli, e weng g'striche un g'fladdiert. Un no het des Maidli uns g'frogt, eb sie die Sissy emol erbe kann, wenn mir Zwei gstorbe sin. Jo, was sollsch do sage? Glacht hen mir halt! Mir sin doch noch lang keini Gruftis, hen mir denkt! Awer kürzlig, also gnau gnumme sit unserem   Schiweschlage , do bin ich mir in dem Punkt nimmi so sicher! Also, was mich betrifft… "Schibi, schibo, wem soll die Schibe goh? Die Schibe soll d'r …. goh", so riefe als die Kerli un Männer, bevor sie ihri glühendi Schibe in sellere Nacht im mehr oder weniger große Boge über d'r hoche Rain im Rebberg na pfiffe len. Des isch jedes Johr e großes Spektakel bi uns! Un will in der Laube newe dem Schiwefiir allewil unser Feuerwehr wirtet,  isch es doch ganz klar, dass m'r sich, als g'schtandenes Mannsbild üs em Dorf, dert au sehne losst! Also hab ich mich diesmol newe minem alte Schuelkamerad Karli ufs Holzbänkli hi gsetzt.